20. ΝΟΜΟΘΕΤ. ΔΙΑΤΑΓΜΑ υπ’ αριθ. 707 της 3/7 Νοεμ. 1970 (ΦΕΚ Α΄ 237) Περί παραγραφής του αξιοποίνου των πλημμελημάτων των παρ. 1 έως 3 του άρθρ. 108 του Β.Δ. 592/1963. Άρθρ.1.-1.Εξαλείφεται δια παραγραφής το αξιόποινον των υπό των διατάξεων του άρθρ. 108 παρ. 1 έως 3 του Β.Δ. 592/1963 «περί κωδικοποιήσεως των ισχυουσών διατάξεων της νομοθεσίας περί εκλογής Βουλευτών», εν συνδυασμώ προς τας διατάξεις των υπ’ αριθ. 133/1968, 139/1968 και 145/1968 Πράξεων του Υπουργικού Συμβουλίου προβλεπομένων πλημμελημάτων, των τελεσθέντων κατά την διενέργειαν του δημοψηφίσματος της 29 Σεπτ. 1968. 2.Δικογραφίαι αφορώσαι εις πλημμελήματα, περί ων η ανωτέρω παράγραφος, τίθενται εις το αρχείον δια πράξεως του αρμοδίου Εισαγγελέως. 3.Καταδικαστικαί αποφάσεις εκδοθείσαι μέχρι της δημοσιεύσεως του παρόντος επί πλημμελημάτων της παρ. 1, αποβάλλουσι την ισχύν των ως προς όλας αυτών τας διατάξεις, αιρομένων και των εξ αυτών διοικητικών και πάσης φύσεως συνεπειών. Επιβληθείσαι και εκτιθείσαι ποιναί θεωρούνται παραγεγραμμέναι, διαγράφονται δε εκ του ποινικού μητρώου, χωρίς να παρέχεται δικαίωμα αποζημιώσεως εις τους εκτίσαντας την ποινήν ή επιστροφής των παρ’ αυτών καταβληθέντων. Άρθρ.2.-Η ισχύς του παρόντος άρχεται από της δημοσιεύσεως αυτού δια της Εφημερίδος της Κυβερνήσεως. 